乙巳十月七日過黄河中流遇巨浪偶作
作者：强至
朝代：宋

paragraphs: 清旦絕大河，拍堤滾黄沙。
巨舟忽摇簸，心悸眼亦花。
咨予豈輕生，將身試魚蝦。
忠信固所憑，此理懼或差。
定息神魂寧，歸心眇天涯。
故鄉念昔游，湖面貼碧紗。
醉舫穿芰荷，坦腹如眠家。
天水自照映，鷗鷺相交加。
雖無風波憂，齷齪未足誇。
豈如尋河源，安穩浮靈槎。
脫略遺近觀，飄飄薄飛霞。
低頭顧濁流，卑險吾汝嗟。